Oras naan, atoin Yahudis sin he nmoeꞌ sin rais pirsait ee in neon kouꞌ goes. Neon koꞌu naan, nateef nok oras mainikin. Anbi fesat naan, atoin Yahudis sin namnau oras tua sonaꞌ anꞌoemetab Uisneno In Uim Onen Uuf anbi kota Yerusalem, rarit sin nakninuꞌ he nanaꞌat nafainꞌ ee neu Uisneno., reꞌ in oras anpaumak-maak neon koꞌu Natal. In reetn ii on nai: toon nautn es boꞌ nee mhiut (167 SM) oras Naiꞌ Yesus ka nahoins Ee fa feꞌ, anmuiꞌ naan soraru ꞌnakaf es atoin Sirias, kaan ee naiꞌ Antiokus Epifanes. In es reꞌ nareuꞌ kota Yerusalem. In nhaiꞌniis Uim Onen Uuf, natuin in npukai nareuꞌ mei fuat anbi bare naan, rarit in nahakeꞌ baer fuat anbi naan. Nok rasi naan, atoin Yahudis sin napoin ein taisibu. Rarit fuun antaam neno boꞌ nua mniim, toon nautn es boꞌ nee mhaa (164 SM), oras Naiꞌ Yesus ka nahoins Ee fa feꞌ, sin nabarab ma nakninuꞌ nafaniꞌ Uim Onen Uuf, rarit sin nmoꞌen acara es he ntabis nafaniꞌ Umi naan.
